
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	20 septembrie 2016

	Nr.
	4c-7/791


RAPORT

asupra propunerii legislative pentru completarea alin.(1), art.88 din Legea nr. 53/2003, Codul muncii – republicată
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa
nr. Plx 734/2015 din 26 octombrie 2015, cu dezbaterea pe fond, în procedură obişnuită, a propunerii legislative pentru completarea alin.(1), art.88 din Legea nr. 53/2003, Codul muncii – republicată.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.6570/03.06.2015)
· avizul favorabil al Comisiei juridice, de disciplină şi imunităţi 
(nr.4c-11/1335/10.11.2015)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/734/4.11.2015)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/656/11.11.2015)
· punctul de vedere, negativ, al Guvernului (nr.1272/19.08.2015).

Propunerea legislativă are ca obiect de reglementare modificarea alin.(1) al art.88 din Legea nr. 53/2003 - Codul muncii, în vederea eliminării unei discriminări în ceea ce priveşte salariaţii români, angajaţi de agenţi de muncă temporară din România, care îşi desfăşoară activitatea pe teritoriul unui alt stat membru al Uniunii Europene, faţă de salariaţii străini care îşi desfăşoară activitatea în ţara noastră.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 31 august 2016 au participat, în conformitate cu prevederile art.55 din Regulamentul Camerei Deputaţilor, republicat:

· d-na Iolanda Mihaela Stăniloiu - Secretar de Stat, Ministerul Muncii, Familiei, Protecţiei Sociale şi Persoanelor Vârstnice 
· d-l Eduard Corjescu – director, Ministerul Muncii, Familiei, Protecţiei Sociale şi Persoanelor Vârstnice;
· d-na Simona Dinculescu - reprezentant, Consiliul Investitorilor Străini 
· d-na Daniela Niţu Gladunea - reprezentant Consiliul Investitorilor Străini.
La lucrările comisiei şi-au înregistrat prezenţa 21 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 19 octombrie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât detaşarea lucrătorilor în cadrul prestării de servicii, reglementată potrivit Directivei Parlamentului European şi a Consiliului 96/71/CE a fost transpusă în legislaţia naţională prin Legea nr. 344/2006 privind detaşarea salariaţilor în cadrul prestării de servicii transnaţionale. Având în vedere faptul că misiunea de muncă temporară şi detaşarea sunt instituţii juridice diferite, cu regimuri juridice distincte, intervenţia legislativă privind reglementarea situaţiei inversă detaşării transfrontaliere, prevăzută de Legea nr.344/2006, ar trebui să facă obiectul unui act normativ distinct.

PREŞEDINTE,



SECRETAR,

Adrian Solomon 


Mihăiţă Găină
Întocmit,

Consilier parlamentar Lidia Vlădescu

